b'\n_START_ARTICLE_\nPe\xc8\x99tera de la C\xc4\x83put\n_START_SECTION_\nIstoric\n_START_PARAGRAPH_\nPe\xc8\x99tera de la C\xc4\x83put a fost cunoscut\xc4\x83 de localnici din cele mai vechi timpuri, zona fiind o bogat\xc4\x83 p\xc4\x83\xc8\x99une pentru satele din jur \xc8\x99i c\xc4\x83 p\xc4\x83durea din zon\xc4\x83 a fost, pe vremea imperiului intens exploatat\xc4\x83. Prin 1900 pe platoul Padi\xc8\x99 func\xc8\x9biona o cale ferat\xc4\x83 \xc3\xaengust\xc4\x83 care transporta lemnul. Prima men\xc8\x9biune scris\xc4\x83 este f\xc4\x83cut\xc4\x83 \xc3\xaen 1903 de G. Czaran._NEWLINE_Mihai \xc8\x98erban, Iosif Viehmann, Marcian Bleahu \xc8\x99i Dan Coman exploreaz\xc4\x83 \xc8\x99i carteaz\xc4\x83 pe\xc8\x99tera \xc3\xaen mai multe expedi\xc8\x9bii din 1952-1953.\n_START_SECTION_\nLocalizare\n_START_PARAGRAPH_\nPe drumul ce coboar\xc4\x83 de la Padi\xc8\x99 la Arie\xc8\x99eni, triunghi ro\xc8\x99u, la ie\xc8\x99ire din Poiana Ponor spre Valea Izvoru Ursului, pe partea st\xc3\xa2ng\xc4\x83, o scurt\xc4\x83 devia\xc8\x9bie duce la gura pe\xc8\x99terii.\n_START_SECTION_\nDescriere\n_START_PARAGRAPH_\nPe\xc8\x99tera s\xc4\x83pat\xc4\x83 \xc3\xaen calcare tithonice se afl\xc4\x83 la cap\xc4\x83tul Vaii Izvorul Ursului, o vale oarb\xc4\x83 care numai la precipita\xc8\x9bii puternice se activeaz\xc4\x83. Pe\xc8\x99tera are o singur\xc4\x83 galerie, activ\xc4\x83 cu o lungime de 1873 m. Intrarea este situat\xc4\x83 la altitudine absolut\xc4\x83 de 1065 m \xc8\x99i are dimensiuni medii, 10/6 m. O prim\xc4\x83 s\xc4\x83ritoare de 3 m \xc3\xaen pant\xc4\x83 aproape de verical\xc4\x83 continu\xc4\x83 cu o alta surplombat\xc4\x83 ad\xc3\xa2nc\xc4\x83 de 8 m._NEWLINE_Sala de la baza s\xc4\x83ritorii este \xc3\xaen fapt o uria\xc8\x99\xc4\x83 marmit\xc4\x83 turbionar\xc4\x83  pe fundul careia se g\xc4\x83sesc bolovani lustrui\xc8\x9bi, bile de marmitaj. Pere\xc8\x9bii sunt acoperi\xc8\x9bi cu linguri\xc8\x9be. \xc3\x8en vreme ploioas\xc4\x83, pe aceste verticale se pr\xc4\x83v\xc4\x83lesc cascade care nu ar da \xc8\x99ans\xc4\x83 de supravie\xc8\x9buire speologilor dac\xc4\x83 ar fi prin\xc8\x99i \xc3\xaen acest sector. Un culoar scurt \xc8\x99i str\xc3\xa2mt, plin de marmite, duce deasupra altei vericale de 25 m. Sala \xc3\xaen care se coboar\xc4\x83 e o alt\xc4\x83 sal\xc4\x83 marmit\xc4\x83 de form\xc4\x83 circular\xc4\x83 destul de larg\xc4\x83. Pere\xc8\x9bii \xc8\x99i tavanul prezint\xc4\x83 linguri\xc8\x9be iar podeaua este acoperit\xc4\x83 de un strat gros de aluviuni. Acest peisaj va continua \xc3\xaenc\xc4\x83 500 m._NEWLINE_Urmeaz\xc4\x83 o galerie de presiune \xc3\xaen care baricade de aluviuni, bolovani \xc8\x99i trunchiuri de copaci se ridic\xc4\x83 p\xc3\xa2n\xc4\x83 aproape de tavan. Este o alt\xc4\x83 zon\xc4\x83 foarte periculoas\xc4\x83 pe timp de viitur\xc4\x83.Galeria se deschide \xc3\xaentr-o sal\xc4\x83 larg\xc4\x83 \xc8\x99i \xc3\xaenalt\xc4\x83 descendent\xc4\x83 \xc3\xaen partea final\xc4\x83. Urmeaz\xc4\x83 un alt tunel de presiune mai lung \xc8\x99i meandrat, cu pante schimb\xc4\x83toare. Se \xc3\xaenmul\xc8\x9besc gururile pe podeaua pe\xc8\x99terii \xc8\x99i dispar \xc3\xaencet trunchiurile de copaci. Dupa 500 m galeria \xc3\xae\xc8\x99i schimb\xc4\x83 sec\xc8\x9biunea devenind o diacaz\xc4\x83 cu \xc3\xaen\xc4\x83l\xc8\x9bime variabil\xc4\x83 de la 1 la 15 m. Marmitele se transform\xc4\x83 \xc3\xaen lacuri limpezi din ce \xc3\xaen ce mai mari p\xc3\xa2n\xc4\x83 se ajunge la lacul terminal Acesta este un sifon ad\xc3\xaenc, \xc3\xaenc\xc4\x83 neexplorat \xc3\xaen totalitate. Apele ce se pierd aici apar \xc3\xaen prima sal\xc4\x83 a pe\xc8\x99terii Cet\xc4\x83\xc8\x9bile Ponorului\n_START_SECTION_\nBiologie\n_START_PARAGRAPH_\nS-au f\xc4\x83cut cercet\xc4\x83ri biospeologice dar nu au fost f\xc4\x83cute public \xc3\xaenc\xc4\x83 rezultatele.\n_START_SECTION_\nCondi\xc8\x9bii de vizitare\n_START_PARAGRAPH_\nPe\xc8\x99tera este foarte periculoas\xc4\x83 pe timp de viituri. Se recomand\xc4\x83 numai speologilor experimenta\xc8\x9bi. Sunt necesare costume impermeabile, surse multiple de iluminat, corzi, blocatoare coborsatoare, barc\xc4\x83, pitoane...'